als_Latn dik_Latn sag_Latn
Këngëtare dhe modele. Edhe pse shumë e re, ajo tashmë në Berat njihet si një nga këngëtaret më premtuese. Gjithmonë është në aktivitet dhe ka suksese jo të rastësishme. Në këtë intervistë për “Albanian Free Press”, ajo rrëfen rrugën e modeles, këngëtares dhe ambiciet e saj në këto rrugë të artit.
Intervistoi për “Albanian Free Press”: Albert Z. ZHOLI
Këngëtare, por dhe modele. Cilat janë aktivitetet tuaja të fundit?
Ndër aktivitetet e fundit mund të përmend konkursin "Let's shine together", nga ku dola fituese e vendit të tretë.
Si e nisët rrugën e bukur të modelimit?
Në muajin tetor 2008, në shkollën tonë u zhvillua një sfilatë mode, ku unë fitova çmimin “Miss Buzëqeshja”. Ishte këmbëngulja e miqve të mi që unë të isha pjesë e këtij konkurrimi. Pastaj në vitin 2011 mora pjesë sërish në një konkurs tjetër bukurie ku unë fitova “Miss Eleganca”. E kështu, pastaj mora pjesë në disa konkurse bukurie kombëtare.
Dhe pse modele, primare për ju mbetet muzika. Si erdhi tek ju dëshira për të kënduar, kush ju zbuloi?
Nuk ishte ndonjë zbulim i rastësishëm. Që fëmijë, më pëlqente shumë muzika. Të bëhesha një këngëtare e suksesshme ka qenë ndër ëndrrat e mia të fëmijërisë. Kur luaja, shpesh bëja rolin e këngëtares dhe babi vuri re që unë vërtet isha e talentuar në fushën e muzikës. Kështu, babi më ndihmoi që të hidhja hapat e mi të parë drejt një dimensioni tjetër, në atë të artit.
Skena dhe Dosila, cila ishte hera e parë që ke kënduar në një skenë dhe ku?
Ah, e kujtoj si sot. Hera e parë që kam kënduar ka qenë në pallatin e kulturës së qytetit në "Festivalin e Fëmijëve".
Kudo në ekrane shohim këngëtare të reja, pra është rritur numri i këngëtarëve shqiptarë, a ndihet konkurrenca?
Kjo që thoni shihet vërtet. Po besoj se gjithsecili ka vendin e vet. Nuk më pëlqen që të hyj në fushën e muzikës, ashtu sikurse hyj në një sfidë. Muzikë për mua nuk do të thotë konkurrencë, por do të thotë të bësh diçka të bukur që të bën të ndihesh mirë ty dhe ata që të rrethojnë.
Një vajzë e bukur dhe këngëtare, bezdisesh nga ngacmimet?
Me thënë të drejtën, nuk më pëlqejnë aspak ngacmimet e meshkujve në rrugë, prandaj nuk reagoj. Mundohem t'i evitoj reagimet.
Cili është projekti më i afërt?
Do të jem pjesë e "Festivalit të Librit" në Lauria, në Itali.
Po për shkollimin cila është rruga që po ndiqni? Aktualisht, ku studioni?
Tashmë jam në vitin e dytë në shkollë të mesme. Prioritet kam lëndët shkencore. Përsa u përket pëlqimeve do të veçoja lëndën e kimisë. Jam tip kurioz dhe më pëlqen të zbuloj dhe të studioj, prandaj besoj se kjo do të jetë ajo lëndë për çka do të kryej më tej edhe studimet e larta.
Kur ndiheni më mirë kur ju thonë jeni e bukur apo e zgjuar?
E zgjuar... Mendoj se zgjuarsia është ajo e cila e karakterizon njeriun. Ndërsa bukuria është një aksesor që e plotëson atë.
Cila është veshja e preferuar, sportive apo klasike?
Më pëlqen më tepër të vishem sportive. Më pëlqen thjeshtësia.
Po minifundi a është pjesë e veshjes së përditshme?
Jo. Sipas vendit bëhet kuvendi thonë. Haha .. Personalisht qëndroj me mendimin se nuk mund të jetë minifundi pjesë e veshjes time së përditshme, pasi duhet t'i përshtatesh çdo institucioni ku shkon apo aktiviteti që kryen gjatë ditës.
Cilat janë synimet tuaja?
Fillimisht, dëshiroj të kryej me sukses studimet dhe më pas t'i kushtoj më tepër kohë muzikës dhe modelingut.
A jeni e dashuruar dhe cili është mendimi juaj për dashurinë?
Nuk jam e dashuruar dhe ende nuk e kam provuar këtë ndjenjë.
Më mirë ndihesh mes meshkujve apo mes femrave?
Nëse jam nën shoqëri të mirë, ndihem mirë edhe mes femrave edhe mes meshkujve.
Ku i preferoni pushimet e verës?
Më pëlqen që pushimet e verës t'i kaloj në vende bregdetare.
Më mirë pushimet në dimër apo në verë?
Më mirë pushime në verë. Më pëlqen shumë qielli i kaltër dhe rrezet e diellit.
Rrobat e banjës të preferuara? Po syzet?
Nuk kam ndonjë të preferuar. Më mjafton të ndihem komfort.
A preferoni plazhin nudo?
Jo, plazhi nudo nuk është në preferencat e mia.
Po miqësi me persona gay dhe lesbike a keni?
Jo nuk kam miqësi, as me gay, as me lesbike. Megjithatë, jam tip që nuk më pëlqen të paragjykoj dhe pse jo po të kisha mundësi besoj se do të krijoja miqësi me çdonjërin prej tyre.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn ita_Latn als_Latn als_Latn als_Latn